als_Latn dik_Latn sag_Latn
Dosja “Doshi”/ Takim me Reichel-in, Basha: Mungesa e një hetimi të besueshëm, pasoja për stabilitetin politikPolitikë Monday, March 16th, 2015
“Nuk mund të ketë ecje përpara dhe integrim të Shqipërisë derisa krimi të largohet nga qeverisja e vendimmarrja”
Dorëheqja e Ilir Metës nga posti i Kryetarit të Kuvendit është kusht për hetim të plotë dhe të besueshëm të dosjes “Doshi, deklaroi lideri i demokratëve, Lulzim Basha. Këtë deklaratë Basha e bëri gjatë një takimi me drejtorin për Evropën Juglindore në Ministrinë e Jashtme Federale të Gjermanisë, Ernst Reichel. Kreu i opozitës, Basha, ka folur edhe për pasojat që mund të prodhojë çështja “Doshi”, nëse vërtetësia e hetimit do të jetë e dyshimtë. Basha u shpreh se mungesa e besueshmërisë së një çështjeje të tillë, ku përfshihen zyrtarë shumë të lartë të politikës shqiptare, do të sillte destabilitet jo vetëm politik, por edhe social. “Mungesa e një hetimi të besueshëm do të ketë pasoja të rënda për besueshmërinë e institucioneve dhe stabilitetin politik e social në vend”, – ka theksuar Basha gjatë takimit me drejtorin për Evropën Juglindore në Ministrinë e Jashtme Federale të Gjermanisë, takim që u zhvillua në selinë blu ditën e djeshme.
Kusht dorëheqja e Metës
Kryetari i Partisë Demokratike, Lulzim Basha, priti dje drejtorin për Evropën Juglindore në Ministrinë e Jashtme Federale të Gjermanisë, Ernst Reichel, të cilit i komunikoi akuzat që janë ngritur mbi kreun e Kuvendit, Ilir Meta, por edhe për dyshimet e vërtetësisë së hetimeve mbi dosjen “Doshi”. Lideri i demokratëve ka theksuar faktin se nëse Meta do të vijojë të jetë numri dy i shtetit, hetimet e organeve të drejtësisë nuk mund të jenë të besueshme. “Dorëheqja e Ilir Metës nga posti i Kryetarit të Parlamentit është një parakusht për një hetim të besueshëm”, – ka thënë kreu i opozitës. Basha ka informuar zotin Reichel për vijimësinë e çështjes “Doshi”, duke nisur nga para 6 muajsh e deri më tani. Basha ka thënë se përpjekja e Kryeparlamentarit Meta, Kryeministrit Rama dhe ministrit të Brendshëm Tahiri për ta fshehur ngjarjen që është bërë e ditur 6 muaj më parë, synon ta çojë hetimin në hullinë e paracaktuar prej tyre. “Përpjekjet e Metës, Ramës e Tahirit për ta mbajtur të fshehtë për më shumë se 6 muaj denoncimin për vrasjen me pagesë të dy deputetëve nga Kryetari i Parlamentit, trysnia që i ushtrohet Prokurorisë përmes deklaratave të Kryeministrit, Kryetarit të Kuvendit e ministrit të Brendshëm, që synojnë ta çojnë hetimin në hullinë e paracaktuar prej tyre, përpjekja e Kryetarit të Kuvendit për t’ia faturuar këtë ngjarje kriminale opozitës, si dhe dekonspirimi i vazhdueshëm në media i procesit hetimor tregojnë se Rama-Meta-Tahiri po bashkëpunojnë ngushtë për të shkatërruar mundësinë e një hetimi të besueshëm të ngjarjes”, – i ka thënë Basha drejtorit për Evropën Juglindore në Ministrinë e Jashtme Federale të Gjermanisë, Ernst Reichel.
Pasojat e hetimeve të dyshimta
Kryedemokrati Basha është ndalur edhe në hetimet mbi dosjen “Doshi” që kanë filluar dy javë më parë dhe ku kanë dëshmuar zyrtarët më të lartë të shtetit. Basha ka ritheksuar se nëse kreu i Kuvendit, Ilir Meta, nuk dorëhiqet nga kryesimi i Parlamentit, nuk mund të ketë hetim të pavarur nga ana e organeve të drejtësisë. Mungesa e një hetimi të besueshëm, ka komunikuar Basha, do të sillte pasoja të rënda jo vetëm për sferën politike në vend, por edhe në atë sociale. “Mungesa e një hetimi të besueshëm do të ketë pasoja të rënda për besueshmërinë e institucioneve dhe stabilitetin politik e social në vend”, – ka nënvizuar kreu i opozitës, Basha. Në vijim, kryetari i Partisë Demokratike ka theksuar se zhvillimet e fundit e kanë bërë edhe më urgjent dekriminalizimin e politikës dhe shprehu vendosmërinë e Partisë Demokratike për ta çuar këtë kauzë deri në fund. “Nuk mund të ketë ecje përpara dhe integrim të Shqipërisë derisa krimi të largohet nga qeverisja e vendimmarrja”, – ka theksuar kryedemokrati në takimin me zotin Ernst Reichel.
Të përfshirët tek dosja “Doshi”/ PD: Toni i Kombinatit, mik i Metës, ditën që u nxor urdhër-ndalimi, ai u largua lehtësisht në Gjermani
Fatjon Skënderi, i njohur së fundmi si Toni i Kombinatit, që u bë i njohur nga përfshirja e emrit të tij në çështjen “Doshi”, si ndërmjetësi i dyshuar mes porositësit të vrasjeve të dy deputetëve dhe atentatorit është larguar nga Tirana përmes aeroportit të Rinasit për në Gjermani, ditën që policia ka nxjerrë ndaj tij urdhër-ndalimin. Këto fakte i bëri të njohura Partia Demokratike gjatë ditës së djeshme, gjë që, sipas selisë blu, vërtetojnë përfshirjen e Ilir Metës dhe Kryeministrit Rama në akuzat e deputetit të përjashtuar nga PS-ja, Tom Doshi. “Toni i Kombinatit është mik dhe klient i dyshes Meta-Rama, sepse pikërisht ditën që është nxjerrë për të urdhëri i kërkimit, ai ka kaluar lehtësisht përmes Rinasit dhe është zhdukur drejt Gjermanisë. Një lëvizje e qartë, për pengim të hetimit, dhe fshehje të krimit. Ky është një fakt skandaloz, një dëshmi tjetër e përfshirjes së Ilir Metës dhe Edi Ramës në këtë histori kriminale. Një dëshmi e vënies në dispozicion të ministrit të Brendshëm në mbulim të gjurmëve e largim të dëshmitarëve. Si doli nga Rinasi Toni i Kombinatit kur ishte në kërkim? Me urdhër të kujt?”, – ngriti disa pyetje Partia Demokratike. Edhe pas largimit në Gjermani, Partia Demokratike, përmes deputetit Bashkim Shehu, tha se kreu i Kuvendit i mbajti lidhjet me Tonin e Kombinatit. “Por Ilir Meta i ka mbajtur kontaktet me të, pasi dërgoi Spartak Brahon për ta sjellë në Shqipëri dhe për ta vënë në shërbim të alibisë së tij, në shërbim të fabrikimit dhe manipulimit të çështjes. Në shërbim të pengimit të drejtësisë dhe fshehjes së krimit”, – bëri me dije deputeti demokrat duke vijuar se edhe pas akuzave për tentativë vrasjeje të dy deputetëve, Fatjon Skënderi vazhdon të jetë i lirë, gjë që, sipas demokratëve, ai e ka siguruar nga lidhjet me Metën. “Në këmbim të dëshmisë së tij pro Metës, Tonit i janë afruar garancitë e nevojshme dhe sot është i lirë, edhe pse kërkohet për vrasje me paramendim të kryer në bashkëpunim e mbetur në tentative”, – tha Shehu.
Operacioni “Xibraka”/ PD: Bosi i drogës u ndalua në Kapshticë ditën e aksionit, por u la i lirë me urdhër nga lart
Partia Demokratike ka bërë publike disa fakte për përfshirje të zyrtarëve të lartë në trafikun e drogës që përpunohej në një laborator në Xibrakë të Elbasanit, i zbuluar në muajin janar. Partia Demokratike, përmes deputeti demokrat Alban Zeneli, akuzoi policinë se një nga kolumbianët e arrestuar ditën e operacionit, është lënë i lirë të kalojë pikën kufitare të Kapshticës, pavarësisht se qeni antidrogë kishte dhënë sinjalizimin për lëndë narkotike. Sipas selisë blu, kjo është bërë me urdhër nga instancat shtetërore duke ngritur pikëpyetje mbi operacionin. “Kolumbiani i njohur si një nga shefat e biznesit kriminal është ndaluar në pikën e Kapshticës, me datën 15 janar të këtij viti, pasi qeni antidrogë ka konstatuar lëndën e dyshimtë në rrobat dhe në çantën e tij. Por shumë shpejt ka mbërritur urdhri nga lart dhe ai është lënë i lirë. Është lënë i lirë pikërisht ditën e aksionit në Xibrakë, ku u ndaluan një pjesë e trafikantëve dhe kolumbiani po arratisej ndërkohë. Të dhënat e sistemit TIMS tregojnë se shefi kolumbian i drogës, Gilberto Sanabria Hernandez, me pasaportë me numër AN 870127, ka kaluar në orën 18 e 26 minuta, në pikën e kalimit kufitar të Kapshticës”, – tha deputeti demokrat.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn